text: Sønderjyske pumper til nordjysk regn-kaos
  16 oktober 2014 kl. 06.37
  Klokken syv torsdag morgen satte mandskab og pumpemateriel fra Beredskabsstyrelsen i Haderslev kursen mod Nordjylland for at hjælpe med oprydningen efter nattens voldsomme regnvejr i det nordjyske.
  Beredskabsstyrelsen har tilkaldt mandskab fra både Haderslev og Herning for at bekæmpe vandmasser i Vendsyssel. Cirka 50 mand er torsdag morgen indsat fra styrelsens side. Det oplyser stabschef Claes Mørch fra Beredskabsstyrelsen i Nordjylland til Ritzau.
  Haderslev-folkene er indsat til assistance i Hobro af beredskabet i Mariagerfjord Kommune i forbindelse med risiko for brud på en dæmning.
  Beredskabsstyrelsen, som hører under staten, assisterer de kommunale beredskaber ved større hændelser, hvor der er brug for meget mandskab.
  